SET ปิดพุ่ง 20 จุด ตามตปท. ขานรับยอดติด “โควิด” ไทยทรงตัวระดับต่ำ
SET ปิดพุ่ง 20 จุด ตามตปท. ขานรับยอดติด “โควิด” ไทยทรงตัวระดับต่ำ
14 เม.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,256.35 จุด เพิ่มขึ้น 19.57 จุด หรือ 1.58% มูลค่าการซื้อขาย 76,434.03 ล้านบาท
10 หุ้นดันดัชนีวันนี้

ด้านนายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน กล่าวว่า ตลาดหุ้นไทยวันนี้ฟื้นตัวต่อเนื่อง ในทิศทางเดียวกับตลาดหุ้นในภูมิภาคเอเชียที่ส่วนใหญ่เคลื่อนไหวในแดนบวก เช่นเดียวกับดาวโจนส์ฟิวเจอร์สที่บวกได้ราว 1% หลังจากที่ตัวเลขส่งออกของจีนออกมาดีกว่าตลาดคาดไว้ ขณะที่ตลาดในยุโรปเทรดบ่ายนี้เคลื่อนไหวทั้งในแดนบวก-ลบ
ทั้งนี้ ตลาดบ้านเราฟื้นตัวขานรับจำนวนผู้ติดเชื้อไวรัสโควิด-19 ในไทยที่ทรงตัวในระดับต่ำ และยังได้จิตวิทยาบวกจากมาตรการภาครัฐฯ รวมถึงการที่ตลาดหลักทรัพย์แห่งประเทศไทย (ตลท.) ได้ออกเกณฑ์เกี่ยวกับมาตรการดำเนินการเมื่อมีเหตุการณ์ที่อาจมีผลกระทบต่อตลาดหลักทรัพย์ฯ (Market Disruption)
โดยให้อำนาจคณะกรรมการตลท. กำหนดมาตรการที่จำเป็นเร่งด่วนที่มีผลบังคับใช้เป็นการชั่วคราวเพื่อให้มีความคล่องตัว รวมทั้งปรับปรุงเกณฑ์ Circuit Breaker จาก 2 ระดับ เป็น 3 ระดับ ให้ใช้บังคับเป็นการถาวร  ซึ่งจะทำให้ช่วยลดความผันผวนของตลาดได้
อย่างไรก็ดี ให้ติดตามยอดค้าปลีกของสหรัฐฯในวันพรุ่งนี้ และติดตามผลิตภัณฑ์มวลรวมภายในประเทศ (GDP) ของจีนในช่วงปลายสัปดาห์นี้
ส่วนแนวโน้มการลงทุนในวันพรุ่งนี้ (15 เม.ย.) นายกรภัทร กล่าวว่า ตลาดฯคงจะมี upside จำกัด หลังจากที่ได้ปรับตัวขึ้นมาเกือบ 30% แล้ว ซึ่งดัชนีฯบริเวณนี้ค่อนข้างจะตึงตัวหลังจากรีบาวด์แรงไปแล้ว
พร้อมให้แนวรับ 1,210-1,200 จุด ส่วนแนวต้าน 1,280-1,290 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย 4,279.45 ล้านบาท  ปิดที่ 21.90 บาท เพิ่มขึ้น 0.20 บาท
CPALL มูลค่าการซื้อขาย 3,279.57 ล้านบาท ปิดที่ 64.75 บาท เพิ่มขึ้น 0.50 บาท
PTT มูลค่าการซื้อขาย 2,886.08 ล้านบาท  ปิดที่ 36.00 บาท เพิ่มขึ้น 0.25 บาท
GULF มูลค่าการซื้อขาย 2,598.50 ล้านบาท ปิดที่ 175.00 บาท ลดลง 2.00 บาท
ADVANC มูลค่าการซื้อขาย 2,413.69 ล้านบาท ปิดที่  191.50 บาท ลดลง 3.00 บาท